फोटो: समझौते पर हस्ताक्षर करते इवेंजविच व अभिजीत घोष।
रांची. एचईसी देश का सेंटर ऑफ एक्सीलेंस बनेगा। वह भी रूस की तकनीक सहारे। यहां ऐसे चार सेंटर खुलेंगे, जिसका फायदा इंजीनियरिंग के देसी-विदेशी छात्रों को मिलेगा। साथ ही एचईसी जल्द ही थर्मल न्यूक्लियर पावर प्लांट के निर्माण के लिए उपकरण भी बनाएगा।
इसे लेकर गुरुवार को प्रधानमंत्री नरेंद्र मोदी और रूसी राष्ट्रपति व्लादिमीर पुतिन की मौजूदगी में एचईसी के सीएमडी अभिजीत घोष और सिनिटमैश कंपनी के जनरल डायरेक्टर मिखाइलो ब्लादिमीर इवेंजविच ने समझौते पत्र पर हस्ताक्षर किए। निगम के पीआरओ एस. सुब्रह्मण्यम ने बताया कि जल्द ही निगम का प्रतिनिधिमंडल स्वदेश लौटेगा। दूसरा समझौता रूसी सरकार की पीजेएससी-एसपीए कंपनी के साथ किया गया है।
आधुनिकीकरण में चेक रिपब्लिक करेगा फंडिंग
एचईसी के आधुनिकीकरण में चेक रिपब्लिक तकनीक के साथ-साथ फंडिंग भी करेगा। हाल ही में चेक के मंत्री ने रांची में इसकी घोषणा की थी। हमारे साथ चेकोस्लाेवाकिया की चार कंपनियां स्कोडा, टीएस प्लेजन, विचकोविक और वीएससी शामिल हैं।
सुब्रह्मण्यम ने बताया कि दोनों समझौते एचईसी के भविष्य के लिए काफी जरूरी हैं। अब एचईसी रूसी तकनीक से देश में बनने वाले थर्मल न्यूक्लियर पावर प्लांट की स्थापना करेगा। इसके लिए जरूरी उपकरणों का निर्माण करेगा। साथ ही ऊर्जा के क्षेत्र में, शिपिंग, पनडुब्बी निर्माण, परमाणु रिएक्टर निर्माण, स्ट्रैटेजी सेक्टर, स्टील मेल्टिंग में प्रयुक्त होनेवाले उपकरण भी बनाएगा। वहीं, सेंटर फॉर एक्सीलेंस के तहत वेल्डिंग, फोर्जिंग, इनगोट, इलेक्ट्रो स्लैग रि-मेल्टिंग में भी नई तकनीकों से रू-ब-रू कराएगा।
ऐतिहासिक करार
रूस के सहयोग से एचईसी की स्थापना हुई थी। अब एक बार फिर उसके साथ एचईसी सेंटर ऑफ एक्सीलेंस बनेगा। उसकी पुरानी प्रतिष्ठा फिर कायम होगी। नई तकनीकों को अपनाएगा। एचईसी के लिए यह साल बेहद महत्वपूर्ण साबित हुआ है। रूस से पहले एचईसी ने जर्मनी और तजाकिस्तान की कंपनियों के साथ भी टेक्नोलॉजी शेयरिंग के समझौते किए थे। -अभिजीत घोष, सीएमडी, एचईसी
hin_Deva hin_Deva hin_Deva hin_Deva hin_Deva hin_Deva mar_Deva hin_Deva